CELEX: 32017D2077
Language: lt
Date: 2017-11-10 00:00:00
Title: 2017 m. lapkričio 10 d. Komisijos įgyvendinimo sprendimas (ES) 2017/2077, kuriuo iš dalies keičiamas Sprendimas 2005/50/EB dėl 24 GHz radijo dažnių juostos suderinimo automobilinių mažojo nuotolio radaro ryšio įrenginių terminuotam naudojimui Bendrijoje (pranešta dokumentu Nr. C(2017) 7374) (Tekstas svarbus EEE. )

14.11.2017   
            
            
               LT
            
            
               Europos Sąjungos oficialusis leidinys
            
            
               L 295/75
            
         KOMISIJOS ĮGYVENDINIMO SPRENDIMAS (ES) 2017/2077
   2017 m. lapkričio 10 d.
   kuriuo iš dalies keičiamas Sprendimas 2005/50/EB dėl 24 GHz radijo dažnių juostos suderinimo automobilinių mažojo nuotolio radaro ryšio įrenginių terminuotam naudojimui Bendrijoje
   
      
         (pranešta dokumentu Nr. C(2017) 7374)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 6 dalį,
   kadangi:
   
               (1)
            
            
               Komisijos sprendimu 2005/50/EB (2), kuris iš dalies pakeistas Komisijos įgyvendinimo sprendimu 2011/485/ES (3), suderinamos techninės 24 GHz radijo dažnių juostos prieinamumo ir veiksmingo naudojimo sąlygos automobiliniams mažojo nuotolio radarams. Tokie radarai padeda išvengti automobilių susidūrimo;
            
         
               (2)
            
            
               Sprendime 2005/50/EB valstybėms narėms nustatytas įpareigojimas teikti statistines ataskaitas ir, be kitų dalykų, reikalaujama kiekvienais metais rinkti duomenis, kiek yra automobilių su įrengtais mažojo nuotolio radarais, veikiančiais 24 GHz radijo dažnių juostoje;
            
         
               (3)
            
            
               įpareigojimas nagrinėti, kaip 24 GHz radijo dažnių juosta naudojama mažojo nuotolio radarams, turėtų likti, tačiau dabar atrodo neproporcinga reikalauti, kad kiekviena nacionalinė valdžios institucija nuolat teiktų kiekvienų metų statistinius duomenis, kaip numatyta Sprendime 2005/50/EB. Nacionaliniai administravimo ištekliai būtų naudojami racionaliau, jei tokius statistinius duomenis valstybės narės teiktų, tik kai to jų paprašytų Komisija. Tokių statistinių duomenų Komisija galėtų paprašyti, jei atsirastų, nors tai mažai tikėtina, trukdžių arba jei būtų pranešta apie staiga labai padidėjusį automobilių, kuriuose įrengti 24 GHz radijo dažnių juostoje veikiantys radarai, skaičių;
            
         
               (4)
            
            
               nuo Sprendimo 2005/50/EB priėmimo nebuvo pranešimų, kad dėl paslaugų, kurioms apsaugoti priimtas tas sprendimas, būtų atsiradę žalingųjų trukdžių. Transporto priemonių, kuriose įrengti 24 GHz radijo dažnių juostoje veikiantys mažojo nuotolio radarai, yra palyginti nedaug ir gerokai mažiau už 7 % visų kiekvienoje valstybėje narėje važinėjančių transporto priemonių. Laikoma, kad minėtas rodiklis reiškia mažiausią transporto priemonių skaičių, kurio nepasiekus daroma prielaida, kad nekeliama žalingųjų trukdžių kitiems 24 GHz radijo dažnių juostos naudotojams;
            
         
               (5)
            
            
               todėl Sprendimas 2005/50/EB turėtų būti atitinkamai iš dalies pakeistas;
            
         
               (6)
            
            
               šiame sprendime numatytos priemonės atitinka Radijo spektro komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimas 2005/50/EB iš dalies keičiamas taip:
   
                
            
            
               sprendimo priede frazė „Kasmet surenkami tokie duomenys:“ pakeičiama fraze
               
                  „Šie duomenys surenkami, kai to paprašo Komisija:“.
               
            
         2 straipsnis
   Šis sprendimas skirtas valstybėms narėms.
   
      Priimta Briuselyje 2017 m. lapkričio 10 d.
      
         
            Komisijos vardu
         
         Mariya GABRIEL
         
            Komisijos narė
         
      
   
   
      (1)  OL L 108, 2002 4 24, p. 1.
   
   
      (2)  2005 m. sausio 17 d. Komisijos sprendimas 2005/50/EB dėl 24 GHz radijo dažnių juostos suderinimo automobilinių mažojo nuotolio radaro ryšio įrenginių terminuotam naudojimui Bendrijoje (OL L 21, 2005 1 25, p. 15).
   
      (3)  2011 m. liepos 29 d. Komisijos įgyvendinimo sprendimas 2011/485/ES, kuriuo iš dalies keičiamas Sprendimas 2005/50/EB dėl 24 GHz radijo dažnių juostos suderinimo automobilinių mažojo nuotolio radaro ryšio įrenginių terminuotam naudojimui Bendrijoje (OL L 198, 2011 7 30, p. 71).